SCC ควัก 2.9 พันลบ. ซื้อหุ้นโครงการปิโตรฯคอมเพล็กซ์ในเวียดนามเพิ่ม รวมถือเต็ม 100%
SCC ควัก 2.9 พันลบ. ซื้อหุ้น "Long Son Petrochemicals" โครงการปิโตรฯคอมเพล็กซ์ในเวียดนามเพิ่ม 29% รวมถือเต็ม 100%
28 พ.ค. 2561

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัทวีนา เอสซีจี เคมิคอลส์ จำกัด หรือ VSCG ซึ่งเป็นบริษัทย่อยในธุรกิจเคมิคอลส์ที่ SCC ถือหุ้นทั้งหมด ได้ลงนามในสัญญากับ Vietnam Oil and Gas Group หรือ PetroVietnam เพื่อซื้อหุ้นสัดส่วนร้อยละ 29 ใน Long Son Petrochemicals Co. LTD หรือ LSP ซึ่งเป็นโครงการปิโตรเคมีคอมเพล็กซ์ ในเวียดนาม ที่ราคาประมาณ 2.9 พันล้านบาท (2,052พันล้านเวียดนามดอง)
โดยคาดว่าการทำธุรกรรมดังกล่าวจะเสร็จสมบูรณ์ภายในปลายเดือนมิ.ย. 2561 เมื่อดำเนินธุรกรรมดังกล่าวแล้วเสร็จ SCC จะถือหุ้นโดยอ้อมใน LSP เพิ่มขึ้นจากร้อยละ 71 เป็นร้อยละ 100 ซึ่งหุ้นจำนวนร้อยละ 100 นี้จะถือโดยบริษัทวีนา เอสซีจี เคมิคอลส์ จำกัด ร้อยละ 82 และบริษัทไทยพลาสติกและเคมีภัณฑ์ จำกัด (มหาชน) ยังคงถือในสัดส่วนร้อยละ 18 เท่าเดิม
ดังนั้นส่วนทุน (ร้อยละ 40 ของเงินลงทุนรวม) ของ SCC ในโครงการมูลค่า 5.4 พันล้านดอลลาร์สหรัฐ หรือประมาณ 173,000 ล้านบาท (ณ อัตราแลกเปลี่ยนที่ประมาณ 32 บาท/ดอลลาร์สหรัฐ) จะเพิ่มขึ้นจาก 53,392 ล้านบาท ที่เคยแจ้งไว้เดิมเป็น 70,000 ล้านบาท เนื่องมาจากการเข้าถือส่วนทุนที่เพิ่มขึ้นและการเปลี่ยนแปลงของอัตราแลกเปลี่ยน
ทั้งนี้โครงการดังกล่าวคาดว่าจะสามารถเริ่มดำเนินการด้านวิศวกรรม จัดหา และก่อสร้าง (EPC) ได้ ภายในไตรมาสที่สามของปี 2561 และจะเปิดดำเนินการเชิงพาณิชย์ตามแผนในช่วงครึ่งแรกของปี 2566 โดยรัฐบาลเวียดนามยังคงให้การสนับสนุนโครงการนี้อย่างต่อเนื่องด้วยการให้สิทธิพิเศษในโครงการ LSP ดังเดิม